NARIADENIE KOMISIE (ES) č. 971/2006
z 29. júna 2006,
ktorým sa mení a dopĺňa nariadenie (ES) č. 2375/2002, ktorým sa otvára a ustanovuje správa colných kvót Spoločenstva pre bežnú pšenicu z tretích krajín, okrem pšenice vysokej kvality
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1784/2003 z 29. septembra 2003 o spoločnej organizácii trhu s obilninami (1), a najmä na jeho článok 12 ods. 1,
keďže:
(1)
Dohodou vo forme výmeny listov medzi Európskym spoločenstvom a Spojenými štátmi americkými podľa článku XXIV ods. 6 a článku XXVIII Všeobecnej dohody o clách a obchode (GATT) z roku 1994 (2), schválenou rozhodnutím Rady 2006/333/ES (3) sa ustanovuje zvýšenie množstiev obyčajnej pšenice, na ktoré sa vzťahujú colné kvóty.
(2)
Nariadením Komisie (ES) č. 2375/2002 (4) sa otvorila colná kvóta Spoločenstva pre obyčajnú pšenicu inej ako vysokej kvality. Je vhodné vykonať dohodu schválenú rozhodnutím 2006/333/ES zvýšením množstiev, na ktoré sa vzťahuje podkvóta III pre tretie krajiny iné ako Spojené štáty a Kanada, o 6 787 ton.
(3)
V záujme objasnenia je vhodné upresniť, že žiadosti o dovozné povolenia sa musia podať najneskôr v pondelok, čo nevylučuje ich skoršie podanie.
(4)
Nariadenie (ES) č. 2375/2002 je preto vhodné zodpovedajúcim spôsobom zmeniť a doplniť.
(5)
Keďže dohodou schválenou rozhodnutím 2006/333/ES sa stanovuje vykonanie na 1. júla 2006, je vhodné stanoviť nadobudnutie účinnosti tohto nariadenia na deň jeho uverejnenia v Úradnom vestníku Európskej únie.
(6)
Opatrenia ustanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
Nariadenie (ES) č. 2375/2002 sa mení a dopĺňa takto:
1.
V článku 2 sa odsek 1 nahrádza takto:
„1. Colná kvóta 2 988 387 ton obyčajnej pšenice inej ako vysokej kvality, ktorá patrí pod číselný znak 1001 90 99, sa otvára.“
2.
Článok 3 sa mení a dopĺňa takto:
a)
Odsek 1 sa nahrádza takto:
„1. Celková dovozná colná kvóta sa rozdelí na tri podkvóty:
-
podkvóta I (poradové číslo 09.4123): 572 000 ton pre Spojené štáty,
-
podkvóta II (poradové číslo 09.4124): 38 000 ton pre Kanadu,
-
podkvóta III (poradové číslo 09.4125): 2 378 387 ton pre ostatné tretie krajiny.“
b)
Odsek 3 sa nahrádza takto:
„3. Podkvóta III sa rozdelí na štyri štvrťročné tranže na tieto obdobia a množstvá:
a)
tranža č. 1 - 1. január až 31. marec - 594 597 ton;
b)
tranža č. 2 - 1. apríl až 30. jún - 594 597 ton;
c)
tranža č. 3 - 1. júl až 30. september - 594 597 ton;
d)
tranža č. 4 - 1. október až 31. december - 594 596 ton.
Na rok 2006 tranža č. 3 predstavuje 597 991 ton.“
3.
Článok 5 sa mení a dopĺňa takto:
a)
V odseku 1 sa prvá veta nahrádza takto:
„Žiadosti o dovozné povolenia sa podávajú príslušným orgánom členských štátov každý týždeň, vždy najneskôr do pondelka 13.00 hod. bruselského času.“
b)
V prvom pododseku odseku 2 sa nahrádza prvá veta takto:
„Najneskôr do 18.00 hod. bruselského času v posledný deň podania žiadostí o povolenie príslušné orgány zašlú Komisii elektronicky oznámenie v súlade so vzorom priloženým k tomuto nariadeniu, ako aj celkové množstvo vyplývajúce zo súčtu všetkých množstiev uvedených v žiadostiach o dovozné povolenie.“
c)
Odsek 3 sa nahrádza takto:
„3. Ak súčet množstiev udelených od začiatku obdobia a množstiev uvedených v odseku 2 prevýši príslušnú podkvótu na príslušné obdobie, Komisia najneskôr v tretí pracovný deň od posledného dňa podania žiadostí určí koeficienty pridelenia, ktoré sa majú uplatňovať na požadované množstvá. “
d)
V prvom pododseku odseku 4 sa nahrádza prvá veta takto:
„Po prípadnom uplatnení koeficientov pridelenia určených v súlade s odsekom 3 príslušné orgány členských štátov doručia dovozné povolenia podľa žiadostí oznámených Komisii v súlade s odsekom 2 vo štvrtý pracovný deň od posledného dňa podania žiadostí.“
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. júla 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. júna 2006